Михајло Георгиевски

Михајло Георгиевски (, ) — македонски книжевен историчар, истражувач на старите ракописи во Македонија, и политичар.

 Животопис 
Роден е во 1940 година во Блатец, Кочанско, тогаш во Кралство Југославија. 

По завршувањето на средното образование, една година бил учител во селото Цера, Кочанско. Како студент во трета година, бил наставник во гимназијата „Ванчо Прке“ во Виница. По дипломирањето на Филозофскиот факултет (Група за македонски јазик и литература на народите на СФРЈ) во Скопје во 1964 година, една година бил професор во гимназијата „Наум Наумовски-Борче“ во Крушево, а потоа една година бил на усовршување на францускиот јазик во Франција. По враќањето, тој се вработил во НУБ „Климент Охридски“ во Скопје како соработник, виш стручен соработник (1973) и библиотекарски советник (1983) за Збирката редок библиотечен материјал (1968–1974) и за Ракописната збирка (1974–2002). Докторирал на Сараевскиот универзитет на тема „Културно-просветната и политичката улога на библиотекарството во Вардарска Македонија меѓу двете светски војни“ (1982). Бил избран за виш научен соработник (1987). Последното десетлетие (до пензионирањето) работел како научен советник во Институтот за старословенска култура во Прилеп. 

Во 1988 година Георгиевски открил пет ракописи од 14 до 16 век во црквата Свети „Архангел Михаил“ во Бенче, меѓу кои и Бенчевскиот литургиски зборник и Бенчевското четвороевангелие.

Во раздобјето 1998-2002 година, тој бил пратеник од редовите на ВМРО-ДПМНЕ.

Творештво
Негови поважни објавени трудови се:
 1972 - Македонска печатарска дејност, 
 1975 - Манастирските библиотеки и читалишта во Македонија, 
 1983 - Македонското книжевно наследство од 11 до 18 век, 
 1983 - Каталог на старопечатени и ретки книги во НУБ „Св. Климент Охридски“, 
 1989 - Библиотекарството во Македонија меѓу двете светски војни, 
 1997 - Словенски ракописи во Македонија (шест книги – од кн. III до кн. VIII), 
 1997 - Македонски светци, 
 1997 - Прилози од старата македонска книжевност и култура (кн. 1), 
 2008 - Општохристијански култни светци во Македонија
 2009 - Прилози од старата македонска книжевност и култура (кн. 2),  
 2013 - Македонски црковни псалти, 
 2015 - Македонски писмовници (епистолари) од 16 и 19 век,
 2016 - Македонски кодики

Награди
За својата научна дејност е добитник на наградите:
 2001 - Награда „Св. Климент Охридски“, и 
 2009 - Награда „23 Октомври“

Поврзано
 Бенчевски литургиски зборник
 Бенчевско четвороевангелие

 Наводи 

Категорија:Македонски јазичари
Категорија:Македонски политичари
Категорија:Македонски слависти
Категорија:Добитници на наградата „Св. Климент Охридски“
Категорија:Добитници на наградата „23 Октомври“
Категорија:Апсолвенти на Филозофскиот факултет - Скопје